40. ΑΠΟΦΑΣΗ ΥΠΟΥΡΓΟΥ ΕΘΝΙΚΗΣ ΟΙΚΟΝΟΜΙΑΣ Αριθ. Ε4/919/Φ.40 της 15/21 Φεβρ. 1985 (ΦΕΚ Β΄ 91) Ρύθμιση Εξαγωγής Εμπορευμάτων. Έχοντας υπόψη: 1.Τις διατάξεις του Νόμ. 936/79 «περί τροποποιήσεως και συμπληρώσεως των περί εξωτερικού Εμπορίου διατάξεων». 2.Τις διατάξεις του Νόμ. 1266/1982 «περί οργάνων ασκήσεως της νομισματικής πολιτικής και άλλων διατάξεων», που τροποποίησε το Νόμ. 400/76 «περί Υπουργικού Συμβουλίου και Υπουργείων». 3.Τις διατάξεις του Β.Δ. 574/82 «περί ανακατανομής των αρμοδιοτήτων των Υπουργείων». 4.Τις διατάξεις του Π.Δ. 577/82 «περί μεταφοράς Υπηρεσιών στο Υπουργείο Εθνικής Οικονομίας από το Υπουργείο Εμπορίου». 5.Τη Συνθήκη Προσχωρήσεως της Ελλάδας στις Ευρωπαϊκές Κοινότητες, που κυρώθηκε με το Νόμ. 945/79. 6.Την απόφασή μας Ε4/10110/80 «περί ρυθμίσεως εξαγωγής εμπορευμάτων», όπως συμπληρώθηκε μεταγενέστερα. 7.Τους Κανονισμούς Ε.Ο.Κ. 59/85 και 60/85 του Συμβουλίου και 61/85 της Επιτροπής, που δημοσιεύθηκαν στο L9/1985 φύλλο της Επίσημης Εφημερίδας των Ευρωπαϊκών Κοινοτήτων και αναφέρονται στους περιορισμούς εξαγωγής σωλήνων και αγωγών από χάλυβα (PIPES-TUBES) προς τις Η.Π.Α. 8.Το TELEX μας Ε4/70/8.1.85. 9.Την απόφαση του Πρωθυπουργού και του Υπουργού Εθνικής Οικονομίας ΔΚ. 20959/84 «περί ανάθεσης αρμοδιοτήτων στους Υφυπουργούς Εθνικής Οικονομίας», αποφασίζουμε: Συμπληρώνουμε την παραπάνω Απόφασή μας Ε4/10110/80 και ορίζουμε τα εξής: 1.Για τις εξαγωγές σωλήνων και αγωγών από χάλυβα (PIPES και TUBES) προς τις Η.Π.Α., που αναφέρονται στο Παράρτημα I της παρούσας απαιτείται έγκριση της Υπηρεσίας μας για τα έτη 1985 και 1986. 2.Τα έντυπα αδειών και πιστοποιητικών εξαγωγής θα χορηγούνται από τη Δ/νση Εξαγωγικού Εμπορίου στις ενδιαφερόμενες επιχειρήσεις κατόπιν αιτήσεώς τους. 3.Τα Τελωνεία εξαγωγής παρακαλούνται να καταλογίζουν στο πρωτότυπο της άδειας εξαγωγής την ποσότητα, που εξάγεται, και να θεωρούν τα πιστοποιητικά εξαγωγής, σύμφωνα με όσα ορίζονται στους παραπάνω κανονισμούς της Ε.Ο.Κ. 4.Η συνολική ποσόστωση, που αναλογεί στη χώρα μας σε ετήσια βάση, θα κατανέμεται μεταξύ των ενδιαφερόμενων επιχειρήσεων, με βάση τις πραγματοποιηθείσες εξαγωγές τους στις Η.Π.Α. 5.Εφιστάται ιδιαίτερα η προσοχή των Τελωνείων και των Τραπεζών, για την πιστή εφαρμογή της παρούσας. 6.Η απόφαση αυτή, που ισχύει από την 1.1.1985, να δημοσιευθεί στην Εφημερίδα της Κυβερνήσεως. (Ακολουθεί κατάλογος προϊόντων). 